Polisielid ‘onder die invloed’ in amptelike voertuig(Foto: SA Polisie) ŉ Beampte van die Alexandra-polisiestasie in Gauteng is onder die invloed van alkohol aangetref in ŉ amptelike voertuig. Hy is Sondag in Limpopo in die motor betrap. Kol. Dimakatso Sello, woordvoerder van die polisie, sê ŉ voorlopige ondersoek wys die beampte het boonop sonder magtiging met die motor na ŉ ander provinsie gery. “Die 36-jarige sersant is by Masemola in Limpopo in hegtenis geneem. Hy staan tereg op aanklag van die gebruik van ŉ voertuig sonder die eienaar se toestemming. ŉ Departementele saak is ook teen hom aanhangig gemaak vir verdere ondersoek.” Sello sê nie een lid van die polisiediens mag staatshulpbronne misbruik nie. “Lede van die publiek word aangemoedig om enige misbruik van staatshulpbronne of wangedrag van polisiebeamptes by enige polisiestasie aan te meld of by Gauteng se klagtedienssentrum deur 082 442 2000 te skakel. Kontak die nasionale klagtedienssentrum by 0800 333 177.”